b'\n_START_ARTICLE_\nFa\xc5\xa1enk po Markovsko\n_START_SECTION_\nBi\xc4\x8dov pok\n_START_PARAGRAPH_\nDogodek poteka 2. februarja. Natanko ob polno\xc4\x8di, se s prvim bi\xc4\x8devim pokom uradno pri\xc4\x8dne fa\xc5\xa1enk v Markovcih.\n_START_SECTION_\nPustna povorka v Markovcih\n_START_PARAGRAPH_\nPustna povorka poteka na pustno soboto. Povorko organizira etnografsko dru\xc5\xa1tvo Korant Markovci. Povorka se za\xc4\x8dne z zborom vseh etnografskih likov in karnevalskih skupin pred gosti\xc5\xa1\xc4\x8dem Ambiente v Zabovcih. Povorka nato poteka skozi Zabovce in Markovce do ob\xc4\x8dinskega poslopja v Markovcih, kjer se liki in skupine predstavijo. Sledi \xc5\xa1e pogostitev vseh sodelujo\xc4\x8dih in zaklju\xc4\x8dek povorke s podelitvijo nagrad najbolj\xc5\xa1im v karnevalskem \xc5\xa1otoru. Povorka poteka tako, da se najprej predstavijo etnografski liki, ki predstavijo nekak\xc5\xa1no misti\xc4\x8dnost, skrivnostnost in prvinskost fa\xc5\xa1enka. Nato se predstavijo karnevalske skupine, ki nekako predstavljajo izkazovanje idej, izvirnosti, nor\xc4\x8davosti in estetike.\n_START_SECTION_\nKarnevalski \xc5\xa1otor\n_START_PARAGRAPH_\nV karnevalskem \xc5\xa1otoru v Markovcih, praviloma vsak vikend pustnega \xc4\x8dasa potekajo zabave v maskah, na katerih nastopijo razli\xc4\x8dne glasbene skupine.\n_START_SECTION_\nKorant\n_START_PARAGRAPH_\nKorant kot najbolj poznana maska s ptujskega polja, \xc4\x8de \xc5\xbee ne Slovenije, vsako leto znova in znova preganja zimo iz de\xc5\xbeele, kot veleva ljudsko izro\xc4\x8dilo. Neko\xc4\x8d so to masko smeli oble\xc4\x8di le fantje, ki so odslu\xc5\xbeili voja\xc5\xa1ki rok in so bili samski. Dandanes temu ve\xc4\x8d ni tako. V korantovi opravi sre\xc4\x8damo majhne otroke, \xc5\xbeenske\xe2\x80\xa6 Korante lahko sre\xc4\x8damo tudi na halo\xc5\xa1kem obmo\xc4\x8dju, vendar se razlikujejo od \xc2\xbbpolanskega\xc2\xa0\xc2\xbb po tem, da imajo na glavi namesto trakov in peruti pritrjene kravje rogove._NEWLINE_Neko\xc4\x8d so si fantje korantovo opremo izdelali doma, sedaj pa za to skrbijo mojstri, ki se na\xc4\x8drtno ukvarjajo z izdelavo korantij. _NEWLINE_Obraz korantove kape je narejen iz usnja, na sredini kape je pritrjen nos, ki mo\xc4\x8dno spominja na svinjski rilec, pod nosom mu za brke slu\xc5\xbeijo sirkove vejice, pod njimi pa so na vrvico nanizana semena belega oz. temnega fi\xc5\xbeola, ki bi naj predstavljale zobe. Iz ust korantu visi dolg rde\xc4\x8d jezik. Ob strani kape so namesto u\xc5\xa1es pritrjena gosja oz. puranja peresa. Vrh kape pa koranta krasijo razni \xc5\xbeivo pisani trakovi in ro\xc5\xbee izdelane iz \xc2\xbbkrep\xc2\xab\xc2\xa0papirja. Korant ima oble\xc4\x8den ko\xc5\xbeuh iz dolgodlake ovce. Okoli pasu pa ima na verigi privezane kravje zvonce s katerimi pozvanja in tako pla\xc5\xa1i staro in mlado. Nikoli in nikdar ni bilo dolo\xc4\x8deno kolikor zvoncev, bi korant naj imel, vse je bilo odvisno od tiste osebe, ki se je maskirala v to masko._NEWLINE_Za obrambo v rokah nosi palico, na kateri je na koncu pribita je\xc5\xbeeva ko\xc5\xbea, torej je\xc5\xbeevko. Korant je obut v volnene doma spletene rde\xc4\x8de ali zelene nogavice, na njih pa \xc5\xa1e ima nataknjene \xc4\x8drne \xc4\x8devlje. Koranti hodijo od hi\xc5\xa1e do hi\xc5\xa1e v skupini, spremlja jih hudi\xc4\x8d, za darove pa pobirajo svilene robce, v\xc4\x8dasih pa dobijo tudi kak\xc5\xa1no klobaso. _NEWLINE_Enega izmed prvih korantovih opisov najdemo v \xc5\xbeupnijski kroniki \xc5\xbeupnije sv. Marko ni\xc5\xbee Ptuja iz konca 19. stol. Kronist pi\xc5\xa1e, da je korantova oprava narejena iz narobe obrnjenega ov\xc4\x8djega ali zaj\xc4\x8djega ko\xc5\xbeuha, obrazni del je iz starega usnja, po navadi iz kak\xc5\xa1ne rabljene torbe, ki ima pri\xc5\xa1it nos in izrezane odprtine za o\xc4\x8di in usta. Kapa ima rogove izdelane iz usnja, slame ali klobu\xc4\x8devine, okoli pasu nosi korant privezan kravji zvonec, v rokah pa je\xc5\xbeevko. Tak\xc5\xa1en lik, kot je opisan v kroniki, so v za\xc4\x8detku devetdesetih let 20. stol. replicirali \xc4\x8dlani etnografskega dru\xc5\xa1tva Korant Markovci in ga vsako leto lahko ob\xc4\x8dudujemo na markovskem fa\xc5\xa1enku._NEWLINE_Sama podoba maske se je skozi stoletja spreminjala in je bila pogojena s socialnim statusom tedaj \xc5\xbeive\xc4\x8dih ljudi.\xc2\xa0 Bogatej\xc5\xa1i so imeli bolj na\xc4\x8di\xc4\x8dkane in umetelno izdelane maske, maske revnej\xc5\xa1ih pa so bile skromnej\xc5\xa1e. \xc4\x8ce danes govorimo o tem, da je izdelava korantove opreme zelo draga je tudi v preteklosti bilo podobno, saj si tisti najrevnej\xc5\xa1i slednje prav tako niso mogli privo\xc5\xa1\xc4\x8diti.\n_START_SECTION_\nHudi\xc4\x8d\n_START_PARAGRAPH_\nZlodej ali hudi\xc4\x8d je pustni lik ki vodi skupino korantov. _NEWLINE_Oble\xc4\x8den je v kostum rde\xc4\x8de ali \xc4\x8drne barve. Na glavi ima kapo, ki je iz usnja ali blaga. Na njej so rogovi, ril\xc4\x8dast nos in dolg rde\xc4\x8d jezik. Preko ledij ima vr\xc5\xbeen sak - mre\xc5\xbeo za lovljenje du\xc5\xa1, v rokah pa dr\xc5\xbei vile ali trizob.\n_START_SECTION_\nOra\xc4\x8di\n_START_PARAGRAPH_\nOra\xc4\x8di \xc5\xbee od nekdaj veljajo za eno izmed najbolj priljubljenih pustnih mask na na\xc5\xa1em obmo\xc4\x8dju, saj s svojim prihodom na doma\xc4\x8dijo, prinesejo upanje za dobro letino, ki je za kmeta \xc5\xa1e kako pomembna. Skupino sestavlja \xc5\xa1est ali osem \xc2\xbbkonjev\xc2\xab, \xc4\x8disto odvisno od ljudi, ki se \xc5\xa1emijo v\xc2\xa0 ta lik. T.i. konji so mladi fantje oble\xc4\x8deni v \xc4\x8drne hla\xc4\x8de preko katerih imajo zavezan moder predpasnik, belo srajco in \xc4\x8drni telovnik. Na glavi nosijo klobuk, ki je prekrit s pisano ruto s fran\xc5\xbeami, prav tako jim na ramenih izpod telovnika gledajo konci rut. Obuti so v \xc4\x8drne \xc5\xa1kornje. Tako napravljeni konji\xc4\x8di vle\xc4\x8dejo za sabo plug, (v\xc4\x8dasih je plug bil pravi), danes vla\xc4\x8dijo zgolj repliko, na katerem je smre\xc4\x8dica ali dve okra\xc5\xa1eni s pisanimi trakovi. Zraven skupine \xc5\xa1e hodi pobira\xc4\x8d, ki pobira darove ob obisku doma\xc4\x8dije, oble\xc4\x8den je v ra\xc5\xa1evinasto obleko z masko na obrazu. V rokah nosi ko\xc5\xa1aro v kateri so pleve in jih med obredom oranja seje v brazdo, \xc2\xbbza debelo repo\xc2\xab. Prav tako ima v roki grabljice, da seme zadela v zemljo. Ob pobira\xc4\x8du sre\xc4\x8damo tudi poka\xc4\x8da, ki z bi\xc4\x8dovim pokom naznanja prihod skupine na dvori\xc5\xa1\xc4\x8de. Poka\xc4\x8d je na\xc5\xa1emljen prav tako kot konji\xc4\x8di. Za plugom, kot ora\xc4\x8d, pa hodi korant. \xc5\xa0e pred 20. stol. koranti niso nikdar kot samostojna skupina obiskovali doma\xc4\x8dij, ampak so vedno hodili v skupini z ora\xc4\x8di. Danes v Markovcih temu ve\xc4\x8d ni tako, saj so se koranti tekom \xc4\x8dasa odcepili od ora\xc4\x8dev in za\xc4\x8deli obiske doma\xc4\x8dij kot samostojna skupina. \xc2\xa0Ko poka\xc4\x8d s pokanjem naznani prihod skupine na dvori\xc5\xa1\xc4\x8de, konji\xc4\x8di za\xc4\x8dno vle\xc4\x8di plug in med oranjem prepevajo. Najve\xc4\x8dkrat pesmi, ki majo nek smiselni ritem, saj ji le ta narekuje korakanje pred plugom. Danes lahko najve\xc4\x8dkrat sli\xc5\xa1imo pesmi En hrib\xc4\x8dek bom kupil, Ko psi zalajajo in marsikatero drugo slovensko ljudsko. Med oranjem pobira\xc4\x8d hiti s sejanjem plev in \xc5\xbeeli gospodinji in gospodarju, \xc4\x8dim bolj obilne pridelke v teko\xc4\x8dem letu, obenem pa \xc5\xa1e zaprosi za majhen dar. \xc5\xa0e danes je navada, da ljudje darujejo klobaso ali jajca kot dar pa se pojavlja tudi denar, ki v preteklosti zaradi pomanjkanja ni bil v navadi. V Markovcih in okolici lahko trdimo, da ni gospodinje, ki bi katerokoli \xc5\xa1emo odpravila brez kakr\xc5\xa1nega koli daru, saj bi naj to prina\xc5\xa1alo nesre\xc4\x8do.\n_START_SECTION_\nKopja\xc5\xa1i\n_START_PARAGRAPH_\n\xc4\x8ceprav kopja\xc5\xa1i po svojem pomenu ne sodijo med fa\xc5\xa1enske maske, je prav tako pomembno, da jih omenimo. Kopja\xc5\xa1 je bil in \xc5\xa1e vedno je spremljevalec porok. Je nekak\xc5\xa1en voditelj in zabavlja\xc4\x8d. Po navadi je ob poroki kopja\xc5\xa1 najbolj\xc5\xa1i \xc5\xbeeninov prijatelj. Ker pa je ravno v preteklosti bilo najve\xc4\x8d porok prav v predpustnem \xc4\x8dasu, so se kopja\xc5\xa1i zlili s samim praznikom in \xc5\xa1ele zadnjih petdeset let nastopajo na fa\xc5\xa1enkih kot vodje vseh sprevodov. V njih se \xc5\xa1emijo fantje in mo\xc5\xbeje, ki nosijo pra\xc5\xbenjo \xc4\x8drno obleko, belo srajco, kravato in \xc4\x8drne \xc5\xa1kornje. Okoli klobuka imajo privezan tribarvni trak s \xc5\xa1opkom. Prav tako nosijo preko desnega ramena tribarvni trak ki se zaklju\xc4\x8di na levem boku in je bele modre in rde\xc4\x8de barve, kar spominja na slovensko zastavo. V rokah nosijo kopje, s \xc5\xa1tevilnimi pisanimi svilenimi trakovi. Kot \xc5\xbee re\xc4\x8deno, kopja\xc5\xa1i ple\xc5\xa1ejo na \xc4\x8delu fa\xc5\xa1enskega sprevoda in svoja kopja med plesom in juckanjem me\xc4\x8dejo visoko v zrak. Pregovorno velja, da je velika sramota za kopja\xc5\xa1a, \xc4\x8de svojega kopja ne ujame in mu to pade na tla._NEWLINE_Tako kot drugod po svetu in Sloveniji, je v \xc4\x8dasu fa\xc5\xa1enka v Markovcih v navadi gonjenje medveda. Do konca druge svetovne vojne in \xc5\xa1e malo dlje so medvedi bili oble\xc4\x8deni v obleko iz vre\xc4\x8devine, v\xc4\x8dasih je \xc4\x8dlovek v maski bil tudi nakla\xc4\x8den s senom. Na glavi je nosil masko ki je bila deloma narejena iz zaj\xc4\x8dje ko\xc5\xbee ali tako kot obleka, iz vre\xc4\x8devine. Spremljal ga je gonja\xc4\x8d, ki mu je igral na orglice in ga imel privezanega na vrvi ali verigi. V rokah je nosil ko\xc5\xa1aro v katere je sprejemal darove. Sam gonja\xc4\x8d je najve\xc4\x8dkrat bil na\xc5\xa1emljen v cigana. Medved je moral ren\xc4\x8dati , \xc2\xbbvulti\xc2\xab,\xc2\xa0 plesati , in sploh biti divji, pa tudi se zaletavati v ljudi, posebej v mladenke. Kasneje, proti koncu \xc5\xa1estdesetih let pa za\xc4\x8dnemo na na\xc5\xa1em obmo\xc4\x8dju sre\xc4\x8devati medvede, ki imajo obleko narejeno iz ov\xc4\x8dje ko\xc5\xbee, na glavi pa nosijo masko, ki na las spominja na medvedovo glavo. Po navadi je teh medvedov ve\xc4\x8d v skupini spremlja pa jih tudi ve\xc4\x8dja skupina ciganov, ki jih vodijo in igrajo na razli\xc4\x8dne in\xc5\xa1trumente. V Markovcih se \xc5\xa1e vedno pojavljata obe varianti medveda.\n_START_SECTION_\nRusa in melika\n_START_PARAGRAPH_\nNepogre\xc5\xa1ljivi del markovskega fa\xc5\xa1enka so tudi ruse in melike. Vendar moramo \xc5\xbee na za\xc4\x8detku omeniti nekaj, kar je pomembno pri sami terminologiji teh dveh mask. V razli\xc4\x8dni literaturi skozi zgodovino in tudi sedanjost, beremo kako je rusa maska na \xc5\xa1tirih nogah, melika pa maska na dveh. Ampak temu ni tako. Danes velja, da je v rusi eden \xc4\x8dlovek v meliki pa dva. Obe dve opravi sta si dokaj podobni, vendar se razlikujeta na to, koliko ljudi samo masko nosi na ramenih. Z masko ruse in melike so ljudje v preteklosti hoteli vplivati na zdravje \xc5\xa1tirino\xc5\xbene \xc5\xbeivine. Predvsem konj in krav. Kot \xc5\xbee omenjeno zgoraj sta za meliko potrebna dva fanta, ki nosita okoli dva metra dolgo ogrodje. Njegovi dalj\xc5\xa1i stranici sta med seboj povezani z loki iz lesenih palic, samo ogrodje pa je pokrito s ponjavo \xe2\x80\x93 najve\xc4\x8dkrat z vre\xc4\x8devino. Spredaj ima melika leseno glavo z u\xc5\xa1esi iz gobca pa ji visi dolg rde\xc4\x8d jezik. Ve\xc4\x8dkrat imajo melike gibljivo \xc4\x8deljust, ki jo premika prvi fant s pomo\xc4\x8djo vrvice. Zadaj ima melika rep, spleten iz slame ali kakr\xc5\xa1nega drugega odpadnega materiala, pod repom pa je privezan napihnjen in posu\xc5\xa1en svinjski mehur. Obvezno ima tudi jezdeca, lutko iz cunj imenovano \xc2\xbbfa\xc4\x8dek\xc2\xab. Spremljata jo pobira\xc4\x8d in porta. Oba imata zakrite obraze z maskami ali namazane s sajami. Pobira\xc4\x8d v rokah nosi ko\xc5\xa1aro in grabljice, porta pa prihod melike naznanja s pokom bi\xc4\x8da. Pri rusi gre za isto zadevo le, da je ogrodje manj\xc5\xa1e in ga lahko nosi samo en \xc4\x8dlovek, res pa je tudi, da rusa na hrbtu ne nosi fa\xc4\x8deka. Po navadi je rus v skupini ve\xc4\x8d, kar pa nanese tudi ve\xc4\x8d gonja\xc4\x8dev. Obe maski sta divji in nagajivi, brcata in stra\xc5\xa1ita vse okoli sebe. Velja pa nezapisano pravilo, da \xc4\x8de se rusa, sama od sebe na dvori\xc5\xa1\xc4\x8du ule\xc5\xbee na tla, pomeni to slabo znamenje. Pri obredu na dvori\xc5\xa1\xc4\x8du gonja\xc4\x8di in pobira\xc4\x8d na vso mo\xc4\x8d \xc5\xbeelijo gospodarju prodati svojo \xc5\xbeivino in jo hvalijo na vse pretege. Ker pa se vendarle po dolgotrajnem barantanju gospodar ne da, in ne \xc5\xbeeli skleniti kup\xc4\x8dije, raj\xc5\xa1i s kozar\xc4\x8dkom in ju\xc5\xbeino pogosti na\xc5\xa1emljence, gospodinja pa jim da v dar kako klobaso, ali denar.\n_START_SECTION_\nVile\n_START_PARAGRAPH_\n\xc4\x8ceprav ve\xc4\x8dkrat sli\xc5\xa1imo, da so vile novodobni lik, po\xc4\x8dasi ve\xc4\x8d temu ne bo tako. Res je, da nimajo svoje kontinuitete tako kot marsikatera druga maska, se pa \xc5\xbee kar nekaj desetletij pojavljajo ob fa\xc5\xa1enku. Kuret pravi, da so se pojavile, ko je v tridesetih letih prej\xc5\xa1njega stoletja v sklopu \xc5\xa1ole ena izmed u\xc4\x8diteljic v markovski \xc5\xa1oli predstavila igro v kateri so nastopile vile. Te so se kasneje postavile ob bok svojim vrstnikom ob fa\xc5\xa1enku, saj so se v preteklosti smeli \xc5\xa1emiti samo mo\xc5\xa1ki, tudi otroci ne. V vile se oble\xc4\x8dejo deklice. Na sebi imajo belo obleko, plet in krono, ena izmed njih je kraljica, tista ki ima lep\xc5\xa1o in ve\xc4\x8djo krono kot ostale. Vile se na dvori\xc5\xa1\xc4\x8du ali v hi\xc5\xa1i postavijo v krog in pojejo pesmi ki prerokujejo dobro letino. Njihova specifika pa se ka\xc5\xbee predvsem v tem, da so kot dar vedno prejemale denar.\n_START_SECTION_\nPiceki\n_START_PARAGRAPH_\nVe\xc4\x8dina izmed markovskih osnovno\xc5\xa1olcev, ki so obiskovali markovsko \xc5\xa1olo so se v svoji mladosti ob fa\xc5\xa1enku predstavljali kot piceki. V piceka se maskira mlad fanti\xc4\x8d, tako, da si oble\xc4\x8de belo krilo, \xc5\xa1e eno belo krilo pa si nadene okoli vratu. Na glavi ima kapo sto\xc5\xbe\xc4\x8daste oblike, ki je vsa pokrita s pisanimi trakovi. Nato zaja\xc5\xa1e palico, ki ima spredaj pi\xc5\xa1\xc4\x8dan\xc4\x8djo glavo, bodisi pravo ali pa leseno, zadaj pa \xc5\xa1op koko\xc5\xa1jih peres. Prav tako kot mnogo ostalih mask piceke spremlja pobira\xc4\x8d, ki je oble\xc4\x8den v stare hla\xc4\x8de, nosi moder predpasnik in klobuk. V rokah ima ko\xc5\xa1aro s semenom \xe2\x80\x93 plevami, in pa grabljice. Taka skupina po vasi \xc5\xbeeli doma\xc4\x8dinom vse dobro pri letini posebej \xc5\xa1e pri zdravju koko\xc5\xa1i oz. malih pi\xc5\xa1\xc4\x8dancih. V dar navadno dobijo kako jajce ali denar.\n_START_SECTION_\nK\xc3\xb3rika\n_START_PARAGRAPH_\nK\xc3\xb6rika je prav tako kot picek t.i. pti\xc4\x8dja maska. Njen prihod na kme\xc4\x8dko dvori\xc5\xa1\xc4\x8de simbolizira predvsem zdravje in dobro nesnost koko\xc5\xa1i. Ogrodje maske je valjaste oblike. Telo je veliko, v sredini debelo, spredaj in zadaj pa o\xc5\xa1iljeno. Naprej je koko\xc5\xa1ja glava, od zadaj pa za rep slu\xc5\xbei koko\xc5\xa1je perje. Na spodnjem delu je odprtina, ki je namenjena osebi, ki to masko nosi. Samo ogrodje je pokrito s papirjem in oblepljeno s perjem. Tudi h k\xc3\xb6riki sodi pobira\xc4\x8d, ki za darove pobira jajca.\n_START_SECTION_\nKopaja\n_START_PARAGRAPH_\n\xc4\x8ce v \xc4\x8dasu pred fa\xc5\xa1enkom v vasi ni bilo poroke, se ob slednjem vla\xc4\x8di leseno korito \xe2\x80\x93 \xc2\xbbkopaja\xc2\xab. Pri tem ritualu sodelujejo fantje ali dekleta, vse zavisi od tega, kdo se ni poro\xc4\x8dil. \xc4\x8ce se v vasi ni omo\xc5\xbeilo nobeno dekle, fantje iz slame napravijo \xc5\xbeensko lutko, ki jo oble\xc4\x8dejo, posadijo v kopajo, okrasijo z zelenjem in pisanimi trakovi, Tak\xc5\xa1no skulpturo posadijo na lesen vozi\xc4\x8dek, in se sami oble\xc4\x8dejo v starej\xc5\xa1e \xc5\xbeenice (dolgo krilo, bluza, predpasnik, naglavna ruta in plet preko ramen), ter se ob vla\xc4\x8denju kopaje stra\xc5\xa1no jokajo. Svojo \xc2\xbbMicko\xc2\xab\xc2\xa0ponujajo od hi\xc5\xa1e do hi\xc5\xa1e, kjer ji i\xc5\xa1\xc4\x8dejo \xc5\xbeenina, prav tako pa se malo ponor\xc4\x8dujejo iz deklet, ki se niso poro\xc4\x8dile. \xc4\x8ce pa se v vasi ni o\xc5\xbeenil noben fant, isto obredje vr\xc5\xa1ijo punce oble\xc4\x8dene v mo\xc5\xa1ka obla\xc4\x8dila. Oble\xc4\x8dene so v temne hla\xc4\x8de, srajco, telovnik, moder predpasnik in klobuk na glavi. Prav tako kot vrstniki, se tudi punce zelo glasno jokajo in tarnajo ter ponujajo slamnatega \xc5\xbeenina za primerno doto. _NEWLINE_Kronist v \xc5\xbeupnijski kroniki navaja, \xc2\xbbda se je v preteklosti posebej v tistih hi\xc5\xa1ah kjer so imeli mladino, ki bi bila primerna za \xc5\xbeenitev, napravila ob fa\xc5\xa1enku cela gostija. Napeklo, napra\xc5\xbeilo in nakuhalo se je vsega kar je hi\xc5\xa1a premogla. Ko so se proti ve\xc4\x8deru oglasile \xc2\xbbkopajnarce\xc2\xab, se je na jezu vsemu mo\xc5\xa1kemu spolu moralo vse pojesti in popiti\xc2\xab.\n_START_SECTION_\nBozjak\n_START_PARAGRAPH_\nVsako leto lahko to masko sre\xc4\x8damo na fa\xc5\xa1enku v Markovcih, v\xc4\x8dasih pa tudi izven organiziranega dogajanja. V bozjake so se navadno \xc5\xa1emili starej\xc5\xa1i mo\xc5\xbeakarji. Oble\xc4\x8deni so bili v stara delovna obla\xc4\x8dili, okoli vratu pa so imeli obe\xc5\xa1en nekak\xc5\xa1en pladenj, na katerem so ponujali razli\xc4\x8dne stvari. Svojim sova\xc5\xa1\xc4\x8danom so prodajali krta\xc4\x8de, kreme za \xc4\x8devlje, staro kramo mogo\xc4\x8de kak\xc5\xa1ne metle ali \xc5\xa1tile ter mnogo neuporabnih predmetov. Posebnih darov niso prejemali, so pa bili za svoj obisk vedno pogo\xc5\xa1\xc4\x8deni. Ob bozjaku se je ve\xc4\x8dkrat pojavil tudi \xc2\xbb\xc5\xbelejfar\xc2\xab\xc2\xa0, mo\xc5\xbeakar, ki je bil podobno napravljen kot bozjak , le da je namesto trgovanja kot svoje usluge ponujal bru\xc5\xa1enje no\xc5\xbeev.'